Shkrimtarët bashkëkohorë gjejnë një tribunë për përkthimin e librave të tyre
Projekti i Institutit Ndërkombëtar të Letrave Moderne është një përpjekje për të zgjeruar spektrin e zërave në letërsinë botërore
Erik Olsen, një shkrimtar dhe redaktor i vjetër, dëgjoi në një konferencë letrare kritikën se shtëpitë botuese amerikane mundohen t’i shmangin shkrimtarët e huaj, me përjashtim të atyre që janë shumë të njohur. Këtu luan rolin e tij Instituti Ndërkombëtar i Letrave Moderne. Me zyra në Las Vegas dhe në Uillmington të Zelandës së Re, ky institut u krijua 5 vjet më parë nga drejtuesi i hoteleve dhe kazinove, Glen Shefer dhe ka për qëllim subvencionimin e përkthimit të librave të huaj. Kjo bën të mundur që shtëpitë botuese të nxjerrin fitime nga botimi i librave. Ky projekt do të bëjë të mundur përkthimin e 6 deri në 8 librave në vit nën emrin Rainmaker Translations, në bashkëpunim me 4 shtëpi botuese. Sapo janë botuar dy libra të përkthyer. Njëri titullohet “Porta e Mesnatës”, një përmbledhje e shkrimeve të poetit disident kinez Bei Dao. Tjetri është një novelë e autorit rus, Juri Ritkhiu, i titulluar “Një Ëndërr në Mjegullën Polare”. Zoti Olsen thotë se këta dy libra tashmë të njohur në disa pjesë të Evropës, shtjellojnë tema të rëndësishme për misionin e institutit. Ndërmjet projekteve të ardhshme të Institutit Ndërkombëtar të Letrave Moderne mund të numërojmë biografinë e artistit dhe shkrimtarit disident kinez, Er Tai Gao, i cili sot jeton në Las Vegas me një rrogë nga programi Cities of Asylum i cili subvencionon shpenëzimet e jetesës për shkrimtarët e persekutuar, në mënyrë që t’ju jepet mundësia për të vazhduar të shkruajnë. Instituti Ndërkombëtar i Letrave Moderne drejton zyrën e këtij programi në Las Vegas. Instituti po planifikon përkthimin e punës së shkrimtares gjermane të lindur në Hungari, Terezia Mora. Zoti Olsen thotë se do të përkthehen edhe veprat e një poeti amerikan bashkëkohor, Robert Krili në gjuhën kineze. Projekti i fundit është quajtur art në të dy drejtimet. Ai thotë gjithashtu se qëllimi i të gjithë këtyre veprimtarive është nxitja e dialogut midis lexuesve dhe shkrimtarëve botërorë, për të kapërcyer kështu pengesat gjuhësore që i ndan ata.